**ΨΗΦΙΑΚΑ ΔΕΛΤΙΑ ΑΠΟΣΤΟΛΗΣ & ΨΗΦΙΑΚΗ ΠΑΡΑΚΟΛΟΥΘΗΣΗ ΔΙΑΚΙΝΗΣΗΣ – ΣΥΝΟΠΤΙΚΗ ΕΠΙΣΚΟΠΗΣΗ ΣΤΙΣ ΝΕΕΣ ΥΠΟΧΡΕΩΣΕΙΣ ΤΩΝ ΕΠΙΧΕΙΡΗΣΕΩΝ**

Προ των πυλών και επισήμως μετά τις πρόσφατες αποφάσεις (Α.1122 και Α.1123) βρίσκεται η υποχρεωτική εφαρμογή του Ψηφιακού Δελτίου Αποστολής και της Ψηφιακής Παρακολούθησης Διακίνησης Αγαθών από όλες τις επιχειρήσεις στη χώρα μας.

Ενώ η ένταξη στην υποχρεωτικότητα θα είναι σταδιακή (δύο περίοδοι), τα ορισθέντα χρονικά περιθώρια δεν θα μπορούσαν παρά να χαρακτηριστούν ως ιδιαίτερα ασφυκτικά αν ληφθεί υπόψη ότι από τον Απρίλιο του 2025, ΚΑΘΕ επιχείρηση**\*** οφείλει να εφαρμόζει Ψηφιακή Παρακολούθηση Διακίνησης Αγαθών. Και επαναλαμβάνουμε, Ψηφιακή Παρακολούθηση αγαθών, όχι απλώς ηλεκτρονική έκδοση ενός Δελτίου Αποστολής.

Αναφορά στην σύγχρονη έννοια του «Ψηφιακού Δελτίου Αποστολής» εντοπίζουμε για πρώτη φορά σε κείμενο νόμου το έτος 2023.

Από τις 28/03/2023, με την ψήφιση του Νόμου 5036 έγινε για πρώτη φορά επισήμως γνωστή η πρόθεση της Φορολογικής Διοίκησης για την υιοθέτηση και εφαρμογή του Ψηφιακού Δελτίου Αποστολής. Έκτοτε, με σειρά νεότερων νόμων και αποφάσεων *(Ν.5036/2023 όπως τροποποίησε τον Ν.4308/2014 (ΕΛΠ), Α.1170/2023 όπως τροποποίησε την Α.1138/2020 (MyDATA-Ηλεκτρονικά Βιβλία), Ν.5073/2023 όπως τροποποίησε τον Ν.4987/2022 (ΚΦΔ)-μετέπειτα Ν.5104/2024, Α.1122/2024, Α.1123/2024)* δόθηκε πληρέστερη εικόνα των υποχρεώσεων που θα οφείλουν οι επιχειρήσεις να καλύψουν στο προσεχές διάστημα.

Οι υποχρεώσεις των επιχειρήσεων αναπτύσσονται σε δύο διακριτές φάσεις, τις οποίες θα παραθέσουμε συνοπτικά:

|  |
| --- |
| **Α’ Φάση:** |
| - έκδοση παραστατικών διακίνησης, |
| - διαβίβαση δεδομένων στο myDATA με λήψη ΜΑΡΚ και αυτόματη ενημέρωση του Λήπτη |
| - δυνατότητα ελέγχου των διακινήσεων κατά τη διάρκεια αυτών με τη σάρωση QR Code που απεικονίζονται στα παραστατικά διακίνησης |

Και έπειτα ακολουθεί:

|  |
| --- |
| **Β’ Φάση:** |
| - ψηφιακή παρακολούθηση φορτώσεων/ μεταφορτώσεων, |
| - παραλαβή παραστατικών και αγαθών με τη σάρωση QR Code των παραστατικών διακίνησης, |
| - ποσοτικός και ποιοτικός έλεγχος από τον Λήπτη |

Αναφέραμε στην αρχή ότι η ένταξη στην Ψηφιακή Παρακολούθηση Διακίνησης θα είναι σταδιακή ( σε δύο περιόδους)

Η ακριβής περίοδος ένταξης της επιχείρησης στην εκάστοτε φάση, εξαρτάται από τα ακαθάριστα έσοδα έτους 2022 και τον Κωδικό Αριθμό Δραστηριότητας (ΚΑΔ) που παρουσίασε τα υψηλότερα ακαθάριστα έσοδα το έτος 2022.

**Στην πρώτη περίοδο εντάσσονται οι επιχειρήσεις που**

* Είτε παρουσίασαν ακαθάριστα έσοδα έτους 2022 (κωδ.Ε3\_047) υψηλότερα από 200.000 ευρώ
* Είτε, ανεξαρτήτως ύψους ακαθαρίστων εσόδων, ο Κ.Α.Δ. με τα μεγαλύτερα ακαθάριστα έσοδα έτους 2022 (κωδ. Ε3\_022) περιλαμβάνεται στον Πίνακα του Άρθρου 1 της Α.1122/2024 *(συνοπτικά, αφορά τομείς των ενεργειακών προϊόντων (καύσιμα), φαρμακευτικών προϊόντων και ιατρικών αναλωσίμων, οικοδομικών υλικών, καθώς και της παραγωγής, τυποποίησης και εμπορίας ελαιόκαρπου και ελαιόλαδου)*

**Στη Δεύτερη Περίοδο εντάσσονται οι υπόλοιπες επιχειρήσεις**

Αφού αναφέραμε επιγραμματικά Τι περιλαμβάνει η κάθε μία από τις δύο ΦΑΣΕΙΣ και με Ποια κριτήρια διακρίνει μια επιχείρηση αν εντάσσεται στην πρώτη ή δεύτερη ΠΕΡΙΟΔΟ, μένει να αναφέρουμε τους ΧΡΟΝΟΥΣ ΕΝΤΑΞΗΣ:

1. **ΕΠΙΧΕΙΡΗΣΗ ΠΟΥ ΑΝΗΚΕΙ ΣΤΗΝ ΠΡΩΤΗ ΠΕΡΙΟΔΟ ΕΦΑΡΜΟΓΗΣ (ΑΚΑΘΑΡΙΣΤΑ ΕΣΟΔΑ>200χιλ. ή ΚΑΔ με μεγαλύτερα έσοδα από πίνακα αρ.1, Α.1122/2024)**

**Α’ ΦΑΣΗ ΨΗΦΙΑΚΗΣ ΠΑΡΑΚΟΛΟΥΘΗΣΗΣ ΔΙΑΚΙΝΗΣΗΣ ΑΓΑΘΩΝ**

|  |  |
| --- | --- |
| **ΠΡΟΘΕΣΜΙΑ** | **ΕΦΑΡΜΟΓΗ ΨΗΦΙΑΚΗΣ ΔΙΑΚΙΝΗΣΗΣ** |
| Έως 30/11/2024 | Πιλοτική (μη υποχρεωτική) διαβίβαση δεδομένων ψηφιακής παρακολούθησης διακίνησης αγαθών στο MyDATA **περιεχομένου Α’ ΦΑΣΗΣ** |
| Από 01/12/2024 και έπειτα | ΥΠΟΧΡΕΩΤΙΚΗ διαβίβαση δεδομένων ψηφιακής παρακολούθησης διακίνησης αγαθών στο MyDATA **περιεχομένου Α’ ΦΑΣΗΣ** |

**Β’ ΦΑΣΗ ΨΗΦΙΑΚΗΣ ΠΑΡΑΚΟΛΟΥΘΗΣΗΣ ΔΙΑΚΙΝΗΣΗΣ ΑΓΑΘΩΝ**

|  |  |
| --- | --- |
| **ΠΡΟΘΕΣΜΙΑ** | **ΕΦΑΡΜΟΓΗ ΨΗΦΙΑΚΗΣ ΔΙΑΚΙΝΗΣΗΣ** |
| Από 01/12/2024 έως 31/3/2025 | Πιλοτική (μη υποχρεωτική) διαβίβαση δεδομένων ψηφιακής παρακολούθησης διακίνησης αγαθών στο MyDATA **περιεχομένου Β’ ΦΑΣΗΣ** |
| Από 01/04/2025 και έπειτα | ΥΠΟΧΡΕΩΤΙΚΗ διαβίβαση δεδομένων ψηφιακής παρακολούθησης διακίνησης αγαθών στο MyDATA **περιεχομένου Β’ ΦΑΣΗΣ** |

1. **ΕΠΙΧΕΙΡΗΣΗ ΠΟΥ ΑΝΗΚΕΙ ΣΤΗΝ ΔΕΥΤΕΡΗ ΠΕΡΙΟΔΟ ΕΦΑΡΜΟΓΗΣ**

**Α’ ΦΑΣΗ ΨΗΦΙΑΚΗΣ ΠΑΡΑΚΟΛΟΥΘΗΣΗΣ ΔΙΑΚΙΝΗΣΗΣ ΑΓΑΘΩΝ**

|  |  |
| --- | --- |
| **ΠΡΟΘΕΣΜΙΑ** | **ΕΦΑΡΜΟΓΗ ΨΗΦΙΑΚΗΣ ΔΙΑΚΙΝΗΣΗΣ** |
| Έως 31/3/2025 | Πιλοτική (μη υποχρεωτική) διαβίβαση δεδομένων ψηφιακής παρακολούθησης διακίνησης αγαθών στο MyDATA **περιεχομένου Α’ ΦΑΣΗΣ** |
| Από 01/04/2025 και έπειτα | ΥΠΟΧΡΕΩΤΙΚΗ διαβίβαση δεδομένων ψηφιακής παρακολούθησης διακίνησης αγαθών στο MyDATA **περιεχομένου Α’ ΦΑΣΗΣ** |

**Β’ ΦΑΣΗ ΨΗΦΙΑΚΗΣ ΠΑΡΑΚΟΛΟΥΘΗΣΗΣ ΔΙΑΚΙΝΗΣΗΣ ΑΓΑΘΩΝ**

|  |  |
| --- | --- |
| ΠΡΟΘΕΣΜΙΑ |  |
| Από 01/12/2024 έως 31/3/2025 | Πιλοτική (μη υποχρεωτική) διαβίβαση δεδομένων ψηφιακής παρακολούθησης διακίνησης αγαθών στο MyDATA **περιεχομένου Β’ ΦΑΣΗΣ** |
| Από 01/04/2025 και έπειτα | ΥΠΟΧΡΕΩΤΙΚΗ διαβίβαση δεδομένων ψηφιακής παρακολούθησης διακίνησης αγαθών στο MyDATA **περιεχομένου Β’ ΦΑΣΗΣ** |

Ακόμη, η διαδικασία της έκδοσης και διαβίβασης ψηφιακών παραστατικών για την ψηφιακή παρακολούθηση διακίνησης αγαθών θα διενεργείται από τις επιχειρήσεις σύμφωνα με την παρακάτω σειρά ενεργειών:

|  |  |
| --- | --- |
| **ΣΕΙΡΑ ΕΝΕΡΓΕΙΑΣ** | **ΕΝΕΡΓΕΙΑ** |
| 1η | Έκδοση παραστατικών διακίνησης |
| 2η | Διαβίβαση δεδομένων παραστατικών διακίνησης στο myDATA και ταυτόχρονη ενημέρωση του Λήπτη |
| 3η | Ψηφιακή παρακολούθηση διακίνησης αγαθών κατά τη διάρκεια αυτής |
| 4η | Ολοκλήρωση της διακίνησης με την παραλαβή των ψηφιακών παραστατικών και των διακινούμενων αγαθών |
| 5η | Ολοκλήρωση της διαδικασίας με τη ***διενέργεια ποσοτικού και ποιοτικού ελέγχου των αγαθών που παραλήφθηκαν*** |

Οι ισχύουσες διατάξεις για την Ψηφιακή Παρακολούθηση Διακίνησης Αγαθών ορίζουν πλήθος ειδικών περιπτώσεων και χειρισμών με στόχο τη σωστή εφαρμογή του νέου πλαισίου από τις επιχειρήσεις, ωστόσο, στο παρόν κείμενο θα αρκεστούμε στην αναφορά των εξής κρίσιμων σημείων:

* Το Ψηφιακό Δελτίο Αποστολής και η Ψηφιακή Παρακολούθηση Διακίνησης Αγαθών αφορά όλες τις επιχειρήσεις. Δεν απαλλάσσονται επιχειρήσεις που φορολογικά εξαιρούνταν της απογραφής. Δεν απαλλάσσονται επιχειρήσεις που παρέχουν υπηρεσίες. Δεν απαλλάσσονται ούτε οι αγρότες κανονικού καθεστώτος ούτε τα Νομικά Πρόσωπα Μη Κερδοσκοπικού Χαρακτήρα.

* Κάθε επιχείρηση, **σε περίπτωση αποστολής και διακίνησης αγαθών**, οφείλει να διαβιβάζει στο MyDATA **σε πραγματικό χρόνο** και **πριν την έναρξη διακίνησης** των αγαθών
  + Τόσο τα παραστατικά διακίνησης και αξίας (τιμολόγια, αποδείξεις λιανικής)
  + Όσο και τα παραστατικά διακίνησης άνευ αξίας (δελτία αποστολής)
* Κάθε επιχείρηση, **σε περίπτωση παραλαβής αγαθών από προμηθευτή εσωτερικού**, οφείλει να διαβιβάζει στο myDATA, την **αποδοχή της παραλαβής** μέσω σάρωσης του δισδιάστατου γραμμωτού κωδικού (QR code) των παραστατικών διακίνησης, **σε πραγματικό χρόνο** που αντιστοιχεί στον χρόνο ολοκλήρωσης της παραλαβής των σχετικών αγαθών.
* Κάθε επιχείρηση, **σε περίπτωση παραλαβής αγαθών από προμηθευτή εξωτερικού** οφείλει να διαβιβάζει στο myDATA **μέχρι την εικοστή (20η) ημέρα του επόμενου μήνα** από την ημερομηνία έκδοσης των παραστατικών διακίνησης (τιμολόγιο αλλοδαπού προμηθευτή) σχετικό Δελτίο Ποσοτικής Παραλαβής – καθώς ο αλλοδαπός προμηθευτής δεν αποστέλλει δεδομένα στο MyDATA, άρα την πληροφορία διακίνησης καλείται να αποστείλει η ελληνική επιχείρηση.
* Κάθε επιχείρηση, **στην περίπτωση παραλαβής αγαθών για τα οποία διαπιστώθηκαν αποκλίσεις (πλεονάσματα - ελλείμματα)**, διαβιβάζει στο myDATA, Τύπους Παραστατικών διακίνησης άνευ αξίας (δελτία ποσοτικής παραλαβής) **εντός δεκαπέντε (15) ημερών από την ημερομηνία διακίνησής τους**.

Γίνεται λοιπόν σαφές ότι, η Ψηφιακή Παρακολούθηση ΔΕΝ περιορίζεται μόνο στην έκδοση Ψηφιακού Δελτίου Διακίνησης. **Με την ολοκλήρωση εκάστης διακίνησης** τα σχετικά **παραστατικά και τα αγαθά** που διακινούνται **παραλαμβάνονται από τον Λήπτη** τους**, ο οποίος εν συνεχεία οφείλει**

o είτε κατά τον χρόνο παραλαβής

o είτε μεταγενέστερα,

**να διενεργεί ποιοτικό και ποσοτικό έλεγχο για την επιβεβαίωση των αγαθών που παραλήφθηκαν** και **να αποστέλλει ψηφιακά την αποδοχή ή να προβαίνει σε «ψηφιακή διόρθωση» μέσω έκδοσης Παραστατικού Διακίνησης**.

Μέσω του εγχειρήματος αυτού, η Φορολογική Διοίκηση στοχεύει στην **κάλυψη της ανάγκης ψηφιακής παρακολούθησης της διακίνησης των αγαθών** για την τεκμηρίωση των διακινήσεων, καθώς και τη συγκέντρωση και αξιοποίηση πληροφοριών, με σκοπό τη φορολογική συμμόρφωση των επιχειρήσεων.

Επιγραμματικά αναφέρουμε ότι στη Β’ Φάση (από 01/04/2025) ενεργοποιούνται πλήρως οι διαδικασίες φόρτωσης, μεταφόρτωσης, παραλαβής, ποιοτικού και ποσοτικού ελέγχου καθώς και οι λοιπές διαδικασίες της ψηφιακής παρακολούθησης διακίνησης αγαθών. Δεν θα επεκταθούμε σε ανάλυση του τρόπου διαχείρισης της διακίνησης όταν μεσολαβούν τρίτα μέρη (μεταφορικές, 3pl, courier κτλ) όπου τα πράγματα γίνονται ακόμη πιο σύνθετα, με υποχρέωση κατανομής ρόλων (Αποστολέας-Αποστολέας Τρίτος-Μεταφορέας-Παραλήπτης-Παραλήπτης Τρίτος) που επίσης θα πρέπει να αποτυπώνονται ψηφιακά, καθώς σκοπός του παρόντος είναι να αποδώσει τη «γενική» εικόνα χωρίς καταφυγή σε τεχνικές λεπτομέρειες.

Επειδή κάθε υποχρεωτικότητα συνοδεύεται και από σχετικά πρόστιμα «μη συμμόρφωσης», παραθέτουμε σχετικό πίνακα παραβάσεων Μη διαβίβασης Ψηφιακών Παραστατικών Διακίνησης (Ψ.Π.Δ.) και εκπρόθεσμης διαβίβασης

|  |  |  |
| --- | --- | --- |
| ΠΑΡΑΒΑΣΗ**\*\*** | ΠΡΟΣΤΙΜΟ | ΑΝΩΤΑΤΟ ΟΡΙΟ ΠΡΟΣΤΙΜΟΥ |
| Μη διαβίβαση Ψ.Π.Δ | 100 ευρώ για κάθε παράβαση μη διαβίβασης | έως 500 ευρώ σε ημερήσια βάση και έως 20.000 ευρώ ανά φορολογικό έτος |

|  |  |
| --- | --- |
| ΠΑΡΑΒΑΣΗ**\*\*** | ΠΡΟΣΤΙΜΟ |
| Εκπρόθεσμη διαβίβαση Ψ.Π.Δ. | 50% του αντίστοιχου προστίμου που προβλέπεται σε περίπτωση μη διαβίβασης ***(δηλαδή 50 ευρώ ανά παραστατικό και με ημερήσιο ανώτατο όριο προστίμου 500 ευρώ και ετήσιο ανώτατο όριο προστίμου 20.000 ευρώ)*** |

Από την άλλη, για όσους αποφασίσουν να μην εκδώσουν Δελτία Αποστολής, σκεπτόμενοι πιθανώς τη πρακτική δυσκολία των προαναφερθέντων, τα πρόστιμα έχουν ως εξής

|  |  |
| --- | --- |
| ΠΑΡΑΒΑΣΗ | ΠΡΟΣΤΙΜΟ ΑΠΟ ΦΟΡΟΛΟΓΙΚΟ ΕΛΕΓΧΟ |
| επιχείρηση που διακινεί αγαθά χωρίς την ύπαρξη παραστατικών στοιχείων διακίνησης – δηλαδή ΜΗ έκδοση | Πρόστιμο πεντακοσίων (500) ευρώ, ανά φορολογικό έλεγχο, αν είναι υπόχρεη τήρησης **απλογραφικού** λογιστικού συστήματος, και  χιλίων (1.000) ευρώ, ανά φορολογικό έλεγχο, αν είναι υπόχρεη τήρησης **διπλογραφικού** λογιστικού συστήματος. |

Εν κατακλείδι, αν οι διατάξεις δεν τροποποιηθούν αλλά αποτελέσουν την αυριανή πραγματικότητα, οι επιχειρήσεις ανεξαρτήτως μεγέθους θα έρθουν αντιμέτωπες με υψηλά διαχειριστικά κόστη τόσο εσωτερικής αναδιοργάνωσης/ περαιτέρω μηχανογράφησης, όσο και με αυξήσεις εργατικού κόστους, για όσες καταφύγουν επί τούτου σε προσλήψεις νέου προσωπικού.

Από τις μεγάλες επιχειρήσεις, με σημαντικούς οικονομικούς πόρους, πολυπληθές εργατικό δυναμικό και πλήρη μηχανογράφηση, αλλά εκατοντάδες διακινήσεις καθημερινά να απαιτούν την νέα ειδική-ψηφιακή διαχείριση, έως τις πιο μικρές επιχειρήσεις, με χαμηλές μεν συναλλαγές, αλλά περιορισμένες οικονομικές δυνατότητες και επουσιώδη εσωτερική οργάνωση, όλοι θα κληθούν να αντιμετωπίσουν το νέο ορμητικό «κύμα» ψηφιοποίησης σε μια διαρκώς μεταβαλλόμενη οικονομικά περίοδο, την ίδια στιγμή που αρκετές από αυτές εξακολουθούν να βουλιάζουν στα απόνερα της πρόσφατης αλματώδους αύξησης των τιμών υλών, του μισθολογικού κόστους, αλλά και του κόστους επενδύσεων εκσυγχρονισμού προς συμμόρφωση με προηγούμενες φορολογικές και εργατικές διατάξεις (ηλεκτρονική τιμολόγηση, πάροχοι σε δημόσιες συμβάσεις, διασυνδέσεις και αντικαταστάσεις POS, Ψηφιακή Κάρτα Εργασίας κτλ).

ΣΗΜΕΙΩΣΕΙΣ-ΠΑΡΑΤΗΡΗΣΕΙΣ

**\***Από την υποχρέωση έκδοσης Ψηφιακού Δελτίου Διακίνησης από 01/04/2025 θα εξαιρούνται οι κάτωθι περιπτώσεις:

|  |  |
| --- | --- |
| ***1)*** | *Η διακίνηση αγαθών από τα φυσικά πρόσωπα που αναφέρονται στην παράγραφο 1 του άρθρου 39 ΕΛΠ*  *(α)  αγρότες του ειδικού καθεστώτος Φ.Π.Α, β) Τα φυσικά πρόσωπα, τα οποία, ευκαιριακά και ως παρεπόμενη απασχόληση, πωλούν προϊόντα ή παρέχουν υπηρεσίες, εφόσον οι συναλλαγές αυτές στο σύνολό τους δεν υπερβαίνουν το ποσό των 10.000 ευρώ ετησίως, γ) Δημόσιοι ή ιδιωτικοί υπάλληλοι ή συνταξιούχοι που είναι συγγραφείς ή εισηγητές εκπαιδευτικών προγραμμάτων και σεμιναρίων, εφόσον δεν ασκούν άλλη επιχειρηματική δραστηριότητα.)*  *Στην περίπτωση αυτή, το παραστατικό διακίνησης εκδίδεται από τον παραλήπτη (υπόχρεη οντότητα) σύμφωνα με τα αναφερόμενα των παρ. 8, 9 και 9Α του άρθρου 5 ΕΛΠ. Το παραστατικό διακίνησης παραδίδεται ή αποστέλλεται ψηφιακά στον αντισυμβαλλόμενο* |
| ***2)*** | *η διακίνηση αγαθών, των οποίων η διάθεση πραγματοποιείται μέσω δικτύου συνεχούς ροής, δηλαδή για τις διακινήσεις φυσικού αερίου, ύδατος, αεριόφωτος, ηλεκτρικού ρεύματος και θερμικής ενέργειας,* |
| ***3)*** | *η διακίνηση από τους τεχνικούς των αναγκαίων εργαλείων και μηχανημάτων για την εκτέλεση και διεκπεραίωση των εργασιών τους* |
| ***4)*** | *η διακίνηση που διενεργείται από τα γραφεία τελετών και έχει σχέση με το αντικείμενο των εργασιών των εν λόγω γραφείων με τα ειδικά διασκευασμένα αυτοκίνητά τους,* |
| ***5)*** | *η διακίνηση παγίων και λοιπού κινητού εξοπλισμού κάθε είδους, σε περίπτωση μεταφοράς επαγγελματικής εγκατάστασης της οντότητας* |

**\*\***Τα πρόστιμα MyDATA για Μη διαβίβαση Ψηφιακών Παραστατικών Διακίνησης και εκπρόθεσμη διαβίβαση έχουν θεσμοθετηθεί αλλά δεν έχουν τεθεί ακόμα σε ισχύ

**ΠΑΡΑΤΙΘΕΤΑΙ ΑΠΕΙΚΟΝΙΣΤΙΚΟ ΠΑΡΑΔΕΙΓΜΑ ΑΠΛΗΣ ΣΥΝΑΛΛΑΓΗΣ ΠΩΛΗΣΗΣ ΜΕ ΤΑ ΒΗΜΑΤΑ ΤΩΝ ΑΝΤΙΣΥΜΒΑΛΛΟΜΕΝΩΝ, ΟΤΑΝ Η ΨΗΦΙΑΚΗ ΠΑΡΑΚΟΛΟΥΘΗΣΗ ΔΙΑΚΙΝΗΣΗΣ ΤΕΘΕΙ ΣΕ ΠΛΗΡΗ ΛΕΙΤΟΥΡΓΙΑ**

